
ANYBOARD, kiterjesztett valóság alapú ember-gép interakció

A hardver eszközök fejlődésével és a rendelkezésre álló hatalmas információmennyiség rohamos növekedésével, megváltoztak a perifériákkal szemben támasztott igények is. A két legfőbb szempont, amelynek a legnagyobb figyelmet szentelik manapság, az a mobilitás és természetesen a használhatóság. A kiterjesztett valóság témakörével már az ’90-es években is intenzíven foglalkoztak, azonban a technikai környezet mára érett csak meg arra, hogy a mindennapi életben is ki lehessen élvezni az általa biztosított előnyöket.
A dolgozat fő célja, hogy bemutasson egy hatékony, kiterjesztett valóság alapú alternatívát a ma használatos interakciós módszerek mellett. A dolgozat az interakció szót az adatbevitel támogatását tekintve a lehető legtágabb értelemben értelmezi.
A bevezető részben szó esik a különböző kevert valóság alapú megoldások hasonlóságairól, illetve különbségeiről. Ezt követően bemutatásra kerülnek azok a szempontok, amelyek figyelembe vételével meg lehet tervezni egy kiterjesztett valóság alapú rendszert, majd néhány, már létező alkalmazáson keresztül ezekről kaphat az olvasó bővebb tájékoztatást.
A második része a dolgozatnak a saját rendszer részleteit mutatja be, ahol a bevezetőből már ismert tervezési szempontok interpretációi a rendszerterven keresztül vannak bemutatva. Szó esik az algoritmusok elvi háttérről, a felhasznált fejlesztési környezetről, illetve a lehetséges felhasználási módok széles tárházáról is.
A harmadik és egyben utolsó részben a teszteredményekről, a belőlük levont konklúziókról lehet részleteket megtudni, illetve egy végső összehasonlítás keretében bemutatásra kerülnek az előnyök és hátrányok a ma használatos megoldásokhoz képest.



